DÔVODOVÁ SPRÁVA

A. Všeobecná časť

Ministerstvo spravodlivosti Slovenskej republiky predkladá na medzirezortné pripomienkové konanie návrh vyhlášky Ministerstva spravodlivosti Slovenskej republiky, ktorou sa dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov (ďalej len „návrh vyhlášky“).
Zákonom č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, nastala zmena vecnej príslušnosti pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov. Proces preskúmania zákonnosti príkazu na odpočúvanie a záznam telekomunikačnej prevádzky, príkazu na zaznamenávanie údajov o telekomunikačnej prevádzke a príkazu na predloženie počítačového údaja poskytovateľom služieb, sa presunul z Najvyššieho súdu Slovenskej republiky na príslušné nadriadené súdy, ktorými sú s výnimkou Špecializovaného trestného súdu, krajské súdy vo vzťahu k príkazom, ktoré vydali okresné (mestské) súdy.
Túto skutočnosť je nevyhnutné reflektovať aj vo Vyhláške Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov, keďže v súčasnosti neexistuje súdny register, pod ktorým by bolo možné viesť predmetnú agendu.

Cieľom návrhu vyhlášky je určenie súdneho registra, pod ktorým budú krajské súdy viesť agendu, v súvislosti so zmenami § 362f zákona č. 301/2005 Z. z. Trestný poriadok v znení neskorších predpisov. Zároveň sa nebude vytvárať nový register, ale príslušné rozhodovanie sa doplní do existujúceho registra „Tos“.

Návrh vyhlášky nemá vplyv na rozpočet verejnej správy, na limit verejných výdavkov, na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana. Návrh vyhlášky má pozitívny vplyv na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nie je predmetom vnútrokomunitárneho pripomienkového konania. 










1. Osobitná časť

K Čl. I

Zákonom č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, nastala zmena vecnej príslušnosti pri preskúmavaní príkazov podľa § 362f zákona č. 301/2005 Z. z. Trestný poriadok v znení neskorších predpisov. Proces preskúmania zákonnosti príkazu na odpočúvanie a záznam telekomunikačnej prevádzky, príkazu na zaznamenávanie údajov o telekomunikačnej prevádzke a príkazu na predloženie počítačového údaja poskytovateľom služieb, sa presunul z Najvyššieho súdu Slovenskej republiky na príslušné nadriadené súdy, ktorými sú s výnimkou Špecializovaného trestného súdu, krajské súdy vo vzťahu k príkazom, ktoré vydali okresné (mestské) súdy.

Túto skutočnosť je nevyhnutné reflektovať aj vo Vyhláške Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov, keďže v súčasnosti neexistuje súdny register, pod ktorým by bolo možné viesť predmetnú agendu.

K Čl. II

Vzhľadom na účinnosť príslušného splnomocňovacieho zákona č. 168/2026 Z. z., ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach, sa navrhuje účinnosť vyhlášky dňom vyhlásenia.

